Werkers by parlement staak steedsNehawu-betoging by die parlement (November 2015) Foto: Twitter Die staking deur werknemers van die parlement duur voort terwyl die vakbond Nehawu wag op ŉ uitslag van die onderhandelinge tussen sy nasionale leierskap en bestuur van die parlement. “Die president van Nehawu en die bestuur van die parlement vergader vandag. Ons het vir die werkers gesê hulle moet eerder huis toe gaan, want dit is te warm. Ons wag nou vir die uitslag van die vergadering,” het Sthembiso Tembe, takvoorsitter van National Education, Health and Allied Workers Union (Nehawu) gesê. Die vakbond het op 6 November begin staak en eis dat prestasiebonusse gebaseer moet word op die jaarlikse salaris van werkers. Die parlement bied die werkers 2.1% van hul jaarlikse salarispakket aan as ŉ prestasiebonus. “Die minste wat ons sal aanvaar is 3.5% vir diegene wat ŉ punt van 3 tot 3.5 [uit 5] op hul assesserings behaal, en 7.5% vir diegene wat tussen 3.6 en 4 behaal,” het Tembe gesê. Lees alle vorige berigte oor die staking by die parlement op Maroela Media.